27. trolejbusu maršruts (Rīga)
Šis raksts ir par trolejbusu maršrutu Rīgā. Par transporta maršrutiem ar līdzīgu numuru skatīt šo lapu. 27. trolejbusu maršruts ir Rīgas sabiedriskā transporta trolejbusu maršruts, kurā pasažieri tiek pārvadāti no 13. janvāra ielas, Emīlijas Benjamiņas ielas, Marijas ielas un Raiņa bulvāra krustojuma apkārtnes pilsētas centrā (galapunkts saucas "Stacijas laukums") līdz Ziepniekkalna autobusu galapunktam bij. Ziepniekkalna tirgus apkārtnē. 27. trolejbusu maršruta kopējais garums ir aptuveni 19,4 km, virziena Stacijas laukums — Ziepniekkalns garums ir 9,8 km, bet virziena Ziepniekkalns — Stacijas laukums - 9,6 km. Tā kā pilsētas centrā nav uzstādīts trolejbusu kontakttīkls, tie posmā aiz Akmens tilta no pieturvietas "11. novembra krastmala" līdz galapunktam "Stacijas laukums" un atpakaļ līdz pieturvietai "Nacionālā bibliotēka" Mūkusalas ielā brauc, izmantojot dīzeļģeneratoru (vecais 8. un 9. maršruta kontakttīkls gan sākas 11. novembra krastmalā pie Akmens tilta, taču drošības apsvērumu dēļ kontaktstieņu uzlikšana uz kontaktvadiem notiek tikai pēc tilta šķērsošanas). Pagarinot trolejbusu maršrutu līdz Ziepniekkalna autobusu galapunktam, arī posmā no pieturvietas "Graudu iela" Vienības gatvē līdz Ziepniekkalna galapunktam un atpakaļ līdz pieturvietai "Ābolu iela" Vienības gatvē trolejbusi brauc ar dīzeļģeneratora palīdzību. Šis šobrīd ir viens no diviem (otrs ir 4.trolejbusu maršruts) trolejbusu maršrutiem Rīgā, kura divos posmos trolejbusi brauc, izmantojot dīzeļģeneratoru. Darbdienās 27. trolejbusu maršrutā kursē 4 trolejbusi, brīvdienās — 3 trolejbusi. Pasažieru pārvadājumus veic RP SIA "Rīgas satiksme" 2. trolejbusu parks.